Аҟәа. Жәабранмза 6, 2022 шықәса. Аԥсныпресс. Ахылаԥшырҭа аппарат Хада, ақалақьтә усбарҭақәеи араионтә ҟәшақәеи русзуҩцәа есыҽны акриптовалиута арҳара иазку аппаратқәеи урҭ рымчхара арӷәӷәара азы атрансформатқәеи изакәанымкәа афымцацәаҳәақәа раҿакра аԥхьырҟәҟәаареи уаанӡа иаҿыхыз амаининг-фермақәа рхылаԥшреи иазкны ареидқәа мҩаԥыргоит.
Аҩныҵҟатәи аусқәа Рминистрра иҟанаҵо адыррақәа рыла, амилициа аусзуҩцәа иарбоу аппаратқәа Аԥсныҟа раагара аԥхьырҟәҟәаара хықәкыс иҟаҵаны, акриптовалиута арҳара иазку аппаратқәа рсервистә маҵзуреи раагареи иазкны, асоциалтә каҭақәеи рыла алаҳәарақәа рыҟаҵарала уахь иналаҵаны, аус зуа аиҿкаарақәа зегьы ргәаҭара мҩаԥыргоит.
Аҩныҵҟатәи аусқәа Рминистрра «еиԥырҟьам аимадаратә цәаҳәа» шыҟоу ауааԥсыра иргәаланаршәоит.
Аҟәа. Жәабранмза 6, 2023 шықәса. Аԥсныпресс. Имҩаԥгахаз акомплекстә реидтәи апрофилактикатәи аусмҩаԥгатәқәа ирылҵшәаны иҳаҩсыз амчыбжь азы иаарԥшын 1 973 рҟынӡа амҩаҿы аныҟәара аԥҟарақәа реилагарақәа, ҳәа иаанацҳауеит аҩныҵҟатәи аусқәа Рминистрра апресс-маҵзура.
Аҟәа. Жәабранмза 6, 2022 шықәса. Аԥсныпресс. Атәыла аԥыза-министр Урыстәыла атехникатә ҭышәынтәалареи аметрологиеи рзы Афедералтә Маҵзура анапхгаҩы Антон Шалаев диԥылеит.
Аиԥылара иара убас рхы аладырхәит аԥыза-министр актәи ихаҭыԥуаҩ, ақыҭанхамҩа аминистр Беслан Џьопуа, астандартқәеи ахархәаратәии атехникатәии ахылаԥшра азы аҳәынҭқарратә Еилакы ахантәаҩы Нарсоу Сангәлиа, Аԥсны иҟоу Урыстәыла ахәаахәҭратә хаҭарнак Залина Кобесова.
Астандартизациа азы Аԥсни Урыстәылеи рхылаԥшырҭақәа рхадацәа Алеқсандр Анқәаб анапхгарабжьаратәи аиҿцәажәарақәа шымҩаԥыргаз, насгьы аусеицура аҳәаақәа рырҭбааразы азԥхьагәаҭарақәа шыҟарҵаз азы адырра ирҭеит.
Аиԥылара ахықәкы хаданы иҟан – астандартизациеи аметрологиеи аишьашәалареи рганахьала ахылаԥшырҭабжьаратәи аусеицура аҿиара. Аҩ-тәылак рхылаԥшырҭақәа ааигәатәи аусура аплан аҿы иҟоуп: аԥсуа ган урыстәылатәи аҳәынҭқарратә стандартқәа рбаза (амилаҭтә стандартқәа реизакхьӡынҵа) ахархәара алыршара, асасдкылара аиндустриа аганахьала аҳәынҭқарратә стандартқәа рхархәара азы аконсультациақәа рымҩаԥгара, Урыстәыла аҳәынҭқарратә стандарт аметрологиа Академиа аҟны аԥснытәи аспециалистцәа рзанааҭтә дырра аҩаӡара ашьҭыхразы акурсқәа реиҿкаара.
Алеқсандр Анқәаб Антон Шалаеви Урыстәыла Аҳәынҭстандарт аусзуҩцәеи русуратә визит азы иҭабуп ҳәа реиҳәеит. Уи ахылаԥшрабжьаратәи аизыҟазаашьақәа хра злоу аҩ-ганк еицырзыфеидоу акакәны ишыҟоу азгәеиҭеит.
«Ҳәоуеиқәшәарала ҳусеицура иабзоураны аҵыхәтәаны Аԥсни Урыстәылеи рыбжьара ахәаахәҭра-економикатә еикәыршара еизҳароуп», – ҳәа иажәа хыркәшо иазгәеиҭеит атәыла аԥыза-министр.
Аҟәа. Жәабранмза 6, 2023 шықәса. Аԥсныпресс. Аԥсны Аҳәынҭқарра Ахада Аслан Бжьаниа иҟаиҵаз адҵа ала изакәанымкәа акриптовалиута арҳара аҿагылара азы Ареспубликатә Штаб аԥҵоуп. Аштаб анагӡаратә мчра аусбарҭақәа иарбоу ахырхарҭа ала русура акоординациа аҭара хықәкыс иамоуп.
Аштаб аилазаара аҿы иҟоуп:
Атәыла аԥыза-министр Алеқсандр Анқәаб – аштаб анапхгаҩы;
Аҳәынҭқарра Ахада Иусбарҭа анапхгаҩы –Џьансыхә Нанба;
Аԥсны аҳәынҭқарратә шәарҭадара Амаҵзура ахантәаҩы актәи ихаҭыԥуаҩ Ҭемыр Ахьиба;
Аҳәынҭқарратә ҳазылхратә Еилакы ахантәаҩы ихаҭыԥуаҩ Зураб Ашәба;
Ареспубликатә Унитартә Наплакы «Амшынеиқәафымцамч» адиректор Хада инапынҵақәа назыгӡо Рамин Зингишвили;
Атәыла аԥыза-министр ихаҭыԥуаҩ, аекономика аминистр Кристина Озган;
Астандартқәеи ахархәаратәии атехникатәии ахылаԥшра азы Аҳәынҭқарратә Еилакы ахантәаҩы Нарсоу Сангәлиа;
Аԥсны аҩныҵҟатәи аусқәа рминистр ихаҭыԥуаҩ Беслан Ҷкадуа.
Аҟәа. Жәабранмза 6, 2023 шықәса. Аԥсныпресс. Донбасс ауааԥсыра рзинқәа рыхьчара аан иаадырԥшыз афырхаҵареи агәымшәареи рзы Аҳәынҭқарра Ахада Аслан Бжьаниа ԥсарашьҭахь Агәымшәара амедал ранашьаразы Аусԥҟа инапы аҵаиҩит:
- Адлеиба Иракли Валериан-иԥа;
- Андрусенко Олег Лев-иԥа;
- Гадлиа Евгени Аполлон-иԥа;
- Лысенко Валери Владимир-иԥа;
- Тәанба Азамаҭ Виачеслав-иԥа.
Аҟәа. Жәабранмза 6, 2023 шықәса. Аԥсныпресс. Аслан Бжьаниа Шьамтәыла иҟалаз адгьылҵысра инамаданы Башар Хафез-аль Асад дидышшылеит.
Адышшыларатә шәҟәы атекст аҟны ахәҭакахьала иазгәаҭоуп:
«Шәаҳаракыра!
Гәалсра дула Аԥсны ирыдыркылеит Шьамтәылатәи Арабтә Республика аҩада-мраҭашәаратәи апровинциақәа рҿы иҟалаз арыцҳара ду зцу адгьылҵысра азы ажәабжь хьанҭа.
Аҟәа. Жәабранмза 6, 2022 шықәса. Аԥсныпресс. Аԥсны апрокурор Хада Адгәыр Агрба атерриториалтәии аҷыдалкаатәи апрокурорцәа алархәны аусуратә еилатәара мҩаԥигеит.
2022 шықәса аҩбатәи ашықәсбжа азы аусура аплан инақәыршәаны, апрокуратура Хада атәылауаҩра-ӡбаратә усбарҭа «Аԥсны атәылауаа разыҳәамҭақәа рыхәаԥшра аԥҟарақәа рзы» азакәани Аџьатә закәанеидкылеи «Анагӡаратә усеиҿкаареи» рзы азакәани рынагӡара аганахьала ареспублика апрокуратура аусбарҭақәа 2020 шықәса актәи ашықәсбжа азы русура агәаҭара мҩаԥнагеит.
Аилатәара аҿы апрокуратура аусбарҭақәа инарыгӡаз, аплан ала иазԥхьагәаҭаз аҳәынҭқарратә усбарҭақәа, аҭыԥантәи ахаланапхгара аусбарҭақәа, иара убас еиуеиԥшым аиҿкаарақәеи аусбарҭақәеи рмаҵурауаа рыла аҭыԥаҿы хыхь иарбоу азинтә актқәа рынагӡара ахьынӡаалыршахаз азы 79 материал рыҭҵаара аихшьаалақәа ирыхәаԥшит.
Аҟәа. Жәабранмза 6, 2023 шықәса. Аԥсныпресс. Аԥсны адәныҟатәи аусқәа рминистр Инал Арӡынба аҭырқәа жәлар зегьы дрыдышшылеит:
«Аԥсны гәалсра дула ирыдыркылеит Ҭырқәтәыла алада-мрагыларатәи апровинциақәа рҿы иҟалаз, акыр аԥсытәбареи ахыбрақәа реилыбгареи зцу адгьылҵысра ду азы ажәабжь хьанҭа.
Ари иуадаҩу аамҭа азы иҭахаз рыуацәеи рҭынхацәеи, хыԥхьаӡара рацәала Ҭырқәтәыла иқәынхо аԥсуа диаспора рхаҭарнакцәеи аҭырқәа жәлар зегьи гәк-ԥсыкала ҳрыдышшылоит. Ахәрақәа зауз зегьы излауа ала ирласны ршьапы иқәгыларатәы алшара роуааит».
Аҟәа. Жәабранмза 6, 2023 шықәса. Аԥсныпресс. Ашәахьа, жәабранмза 6 рзы Аԥсны Аҳәынстандарт аҿы Урыстәылатәи Афедерациа атехникатә ҭышәынртәалареи аметрологиеи рзы Афедералтә Маҵзура ахаҭарнакцәа алархәны астандартизциеи аметрологиеи ашьашәалара ахәшьара аҭареи рганахьала анапхгарабжьаратәи аусеицура азҵаарақәа рыла аусуратә еилатәара мҩаԥысит.
Аилатәара анхыркәшаха ашьҭахь Аԥсны астандартқәеи ахархәаратәии атехникатәи ахылаԥшреи рзы аҳәынҭқарратә Еилакы ахантәаҩы Нарсоу Сангәлиеи Урыстәылатәи Афедерациа атехникатә ҭышәынтәалареи аметрологиеи рзы Афедералтә Маҵзура анапхгаҩы Антон Шалаеви ажурналистцәа аиԥылара аилҵшәақәа ртәы рзеиҭерҳәеит.
Нарсоу Сангәлиа урыстәылатәи аделегациа ҭабуп ҳәа раҳәо аганқәа Аԥсны азы акыр зҵазкуа азҵаарақәа жәпакы ирылацәажәеит ҳәа инаҵшьны иазгәеиҭеит.
«Ҳара аҭыԥантәи аалыҵ ахаҭабзиара астандартқәа раԥҵара, Урыстәылатәи Афедерациа ахь рышьҭра еиԥш арахь урыстәылатәи аспециалистцәа раашьҭралагьы ҳусзуҩцәа рзанааҭтә дырра аҩаӡара ашьҭыхра, иара убас егьырҭ акыр зҵазкуа азҵаарақәа жәпакы ҳрылацәажәеит. Агәра сгоит иахьатәи ҳаиԥылара ҳаԥхьаҟа еффективла аусеицура ишацхраауа. Аԥсны азы ас еиԥш аизыҟазаашьақәа акыр аҵанакуеит, иазбан акәзар абизнес азҳауеит, аҭыжьра амҽхак иацлоит, Урыстәылеи Аԥсни рыбжьара ахәаахәҭратә еизыҟазаашьақәа рҳәаақәа дырҭбаауеит, атауареикәыршара иацлоит. Аамҭа ҳақәшәо ԥхьаҟа ҳцалароуп», – ҳәа иҳәеит Нарсоу Сангәлиа.
Антон Шалаев аԥсуа гани Аԥсны Аҳәынҭстандарти еиҿыркааз аиԥылара азы иҭабуп ҳәа иҳәеит.
«Аԥсны Аҳәынҭқарреи Урыстәылатәи Афедерациеи атехникатә ҭышәынтәалара аганахьала 2011 шықәса раахыс аусеицура рыбжьоуп. Аиашазы, усҟангьы аусеицура ахырхарҭа хадақәа алкаан. Аха иарбоу аусеицура аинтенсивтәра асимвол хаданы иҟоу аҵыхәтәантәи ҩы-шықәса рыбжьара, 2020-тәи ашықәс азы аҩ-ҳәынҭқррак Рхадацәа реиԥылара аҳәаақәа ирҭагӡаны иҟалаз аҩ-ҳәынҭқаррак рекономикатәии рсоциалтәии аҿиареи урҭ рзакәанԥҵарақәа реишьашәалареи рганахьала апрограмма адкылара. Иарбоу апрограмма аҿиара азы 2022 шықәсазы Аԥсны Аҳәынҭстандарти Урыстәыла Аҳәынҭстандарти рыбжьара аусеицуразы амеморандум анапаҵыҩра мҩаԥган. Ҳара иԥхықәраны иҳаду ганкахьала абизнес, аԥснытәи еиԥш урыстәылатәгьы ԥықәсларадатәи аимадареи аусеицуреи рзы аҭагылазаашьақәа рырҿиара, атуарқәа рагара аҭышәынтәалара, иара убас урҭ рхаҭабзиареи ршәарҭадареи иахәҭоу ахылаԥшра аманы иҟалартә, аха убри аан имыцхуны аԥынгылақәа ҟамларатәы аҟаҵара», - ҳәа иҳәхеит Антон Шалаев.
Аҟәа. Жәабранмза 6, 2022 шықәса. Аԥсныпресс. Аинтернет-аҳамаҵдгалаҩ (апроваидер) «Система» Џьвартәи аӡеизакырҭа аҿы иҟоу аӡы аҩаӡара азы аинформациа амырзара хықәкыс иҟаҵаны онлаин-камера аҿыхын ҳәа асоциалтә ҳақәа рҿы аларҵәара зауз ацәажәарақәа ҵаҵӷәыдоуп, уи моу имцыркуп ҳәа адырра ҟанаҵоит.
«Жәабранмза 3 – 6, 2023 шықәса рзы Егрытәи Аӡфымцатә станциа иахьаҵанакуаз атехникатә усурақәа мҩаԥысуан. Уи иахҟьаны уаҟа ишьақәыргылоу онлаин-камерақәеи ҳара ҳресурси APSNY.CAMERA реимадара еиԥҟьеит. Убри аамҭазы асоциалтә ҳақәа ринформациатә ресурсқәа жәпакы рыла ҳара ҳресурс APSNY.CAMERA анаӡара иахьаҵанакуа онлаин-камерақәа раҿыхра ала Џьвартәи аӡеизакырҭа аҿы аӡы аҩаӡара азы аинформациа амырзара алыршахеит ҳәа акала ишьаҭаркым, имцырку аинформациа аларҵәара азы аҽазышәарақәа мҩаԥгахеит.
Аҟәа. Жәабранмза 6, 2023 шықәса. Аԥсныпресс. Абас-гитарарҳәаҩы Антон Давидианци аџьазтә шәаҳәаҩы Лаура Водианицкаиеи Аҟәа ақалақь аҿы амастер-класс мҩаԥыргараны иҟоуп, ҳәа адырра ҟанаҵоит Аԥсны акульутура Аминистрра.
Амастер-класс мҩԥгахоит жәабранмза 7, асааҭ 12:00 рзы, Самсон Ҷанба ихьӡ зху Аԥснытәи аҳәынҭқарратә драматә театр аҿы.
Уи ихы алаирхәырц илшоит уи азы агәазыҳәара змоу зегьы, уи азы мацара атема «Мастер-класс» ала ахьӡи ажәлеи абхьӡи зну азыҳәамҭа абри аелектронтә ԥошьҭа ала идәықәҵатәхоит https://Hierdie e-posadres word van Spambotte beskerm. Jy moet JavaScript ontsper om dit te lees.
Аҟәа. Жәабранмза 6, 2023 шықәса. Аԥсныпресс. Ҭырқәтәыла иҟалаз адгьылҵысра иахҟьаны аԥсуа диаспора ахаҭарнак лыԥсҭазаара далҵит. Уи Хапат лыжәлоуп, уажәазы уи ауп иаадыруа, ҳәа Аԥсныпресс ахь адырра ҟаиҵеит арепатриациа азы аҳәынҭқарратә Еилакы аинформациа-аналитикатә ҟәша аиҳабы Алмасхан Ӷәынџьиа.